《挽清溪徐道士 其二》
元代·乃贤

豫章湖上列仙居，曾借山人夜读书。碧乳分茶烹雪水，青精煮饭荐冰蔬。

携尊屡醉云卿圃，著屐同过孺子庐。梦断人间如转烛，悲歌千里送灵车。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。